贈汪莘叔野
作者：呂本中
朝代：宋

paragraphs: 汪子宦不達，四海漫聲名。
有弟極磊落，氣宇和而清。
三冬文史足，十年書劍成。
出言見瓌穎，府庫森五兵。
於身則已拙，泛如池中萍。
輕肥置度外，辛苦抱遺經。
乃知佳子弟，必由賢父兄。
念子初来時，我方疾病攖。
相從四寒暑，所歷不可聽。
昏昏醉夢裏，得君時一醒。
擁爐共殘火，軟語當盃鐺。
君亦不我厭，爲我雙眼青。
勿云軀幹小，氣吞横海鯨。
懸榻念文舉，開逕憶淵明。
二子風流遠，感君兄弟情。
窮通有時節，此士爾勿輕。